**Коледно-новогодишният фестивал на Община Русе обещава множество музика, забавления и топлина в празничните дни**

И тази година Коледно-новогодишният фестивал на Община Русе ще предложи на русенци и гости на града множество събития, с които да отбележат празниците.

Началото на фестивала ще бъде дадено на 4 декември /сряда/ в 17 ч., когато ще започне празничен концерт пред сградата на Община Русе. В него ще се включат изпълнители на Общинския детски център за култура и изкуство и култура, Общинския младежки дом и Фолклорен танцов театър „Найден Киров“. Тогава ще грейнат и светлините на голямата коледна елха, а Дядо Коледа и Снежанка ще бъдат специални гости на празника.

На 5 декември /четвъртък/ в Регионалната библиотека „Любен Каравелов“ ще бъде открита Коледна и новогодишна изложба, в която ще бъдат представени поздравителни картички, книги, периодични списания и писма до Дядо Коледа. От днес в Детския отдел на културната институция пък е отворена специална пощенска кутия на Добрия старец, където малчуганите могат да изпратят своите писма с най-съкровените си желания.

На 12 декември /четвъртък/ в 18 ч. Дружеството на художниците – Русе ще открие своята традиционна Коледна изложба в Изложбената зала на ул. „Борисова“ 6.

На 15 декември /неделя/ от 14 ч. в зала „Арена Русе“ ще се състои Коледното надиграване на Община Русе, където малки и големи ще могат да премерят своите сили в народните танци. Русенските фолклорни състави ще се погрижат за доброто настроение на присъстващите, а специален гост ще бъде певицата Нелина. Събитието е с вход свободен. В същия ден, но от 19 ч. Димитър Косев и концертмайстор Тамара Лазарова ще представят заедно с балета и оркестъра на Държавна опера Русе ще представят великолепния балет на П. И. Чайковски „Лешникотрошачката“. В спектакъла ще се включат и младите таланти на Танцово студио „Фрийдъм“, децата от специалност „Класически балет“ на НУИ „Проф. В. Стоянов“ и Балетна школа „Инфанти“ към НЧ „Захари Стоянов – 1937“.

На 21 декември /събота/ в 11 ч. Центъра за изкуство и култура „Блок“ 14 организират Коледна работилничка за сурвакници с Бистра Лозанова. Там най-малките ще могат да изработят красиви изделия, които да използват по време на новогодишните празници.

На 22 декември /неделя/ от 11 и 12:20 ч. Държавният куклен театър ще зарадва на-малките със спектакъла „Коледна приказка“ от Вера Стойкова. Постановката е на Дарин Петков, а в нея участват Деница Дончева, Кремена Станева и Серджио Авякян. Тогава ще пристигне чак от Лапландия Дядо Коледа, който ще раздаде на малките зрители подаръци.

Младежите коледари на НЧ „Просвета – 1915“ от кв. „Долапите“ ще извършат обичая „коледуване“ на 23 декември /понеделник/ в 12 ч. пред Коледното градче на Община Русе на пл. „Свобода“. Те ще изпеят коледни песни с пожелания за здраве, щастие в семейството и богата реколта за всички присъстващи.

Коледно-новогодишният фестивал на Община Русе ще приключи на 31 декември /вторник/ с грандиозния концерт пред сградата на администрацията. Той ще започне в 23 ч., а за да посрещнат заедно новата 2025 година, на сцената ще се качи обичаният български изпълнител Влади Ампов – Графа. За празничното настроение ще се погрижат и лъчезарните и талантливи водещи Димитър Пишев и Светлина Станчева, познати на русенци от сцената на Държавния куклен театър, а от няколко години и като дует „Послепис“. Артистичната двойка е подготвила множество изненади за публиката, както и емоционални изпълнения на свои авторски парчета.

Пълната програма на Коледно-новогодишният фестивал на Община Русе вижте тук.